**Ю́рый Анатольевіч Зі́сер** (28 чэрвеня 1960, Львоў, Украіна — 17 мая 2020, Мінск) — беларускі прадпрымальнік, дырэктар і ўласнік унітарнага прадпрыемства «Надзейныя праграмы», заснавальнік, уласнік і (да 2012) генеральны дырэктар найбуйнейшага ў Беларусі парталу TUT.BY, грамадскі дзеяч, мецэнат.

Біяграфія
---------

Юрый Зісер нарадзіўся ў жыдоўскай сям'і, 28 чэрвеня 1960 года ў Львове, Украіна. Скончыў Паўночна-Заходні політэхнічны інстытут у Ленінградзе па спецыяльнасці «Электронныя вылічальныя машыны». У 1977—1994 гадах працаваў праграмістам, сістэмным аналітыкам і кіраваў рознымі праектамі.

У 1980-х гадах пазнаёміўся са сваёй будучай жонкай, беларускім культуролагам Юліяй Чарняўскай. Разам з ёй з’ехаў у Мінск. У сталіцы Беларусі жыў з 1987 года. У пачатку 1990-х гадоў «вахтавым метадам» працаваў праграмістам у Лангепасе (Цюменская вобласць, Расія). У 1992 годзе з удзелам Ю. Зісера было заснавана прадпрыемства «Надзейныя праграмы», якое займалася распрацоўкай праграмнага забеспячэння для банкаўскай сферы. Пад эгідай названага прадпрыемства быў створаны інтэрнэт-партал TUT.BY, які з цягам часу стаў найбольш папулярным інтэрнэт-рэсурсам у Байнэце.

У 2013 годзе паступіў у Беларускую дзяржаўную акадэмію музыкі на клас аргана, які паспяхова скончыў у 2015 годзе.

Ю. Зісер актыўна займаўся дабрачыннасцю — падтрымліваў грамадскія ініцыятывы, удзельнічаў у краўд-кампаніях. Захапляўся джазавай і арганнай музыкай, дапамагаў аднаўляць арганы па ўсёй Беларусі. Пры яго фінансавай падтрымцы былі адноўлены арганы ў Мінску, Нясвіжы, Пінску. У 2019 годзе з'яўляўся адным з арганізатараў і спонсараў міжнароднага фестываля клезмерскай музыкі ў Мінску (Litvak Klezmer Fest).

У 2019 годзе далучыўся да калектыўнага звароту з прапановай перапахаваць К. Каліноўскага ў Беларусі.

Хварэў на рак. Памёр 17 мая 2020 года пасля працяглай хваробы.

Крытыка
-------

Юрый Зісер быў членам Грамадска-кансультатыўнага савета пры Адміністрацыі прэзідэнта А. Лукашэнкі (у 2009—2011) і адным з аўтараў прэзідэнцкага ўказа № 60, які ўзмацняў рэгуляванне інтэрнэту з боку дзяржавы, абмяжоўваў доступ да рэсурсаў з незаконным або непажаданым кантэнтам, кантроль над каментарамі ў інтэрнеце і над карыстальнікамі. На лекцыі ў ЕГУ ў 2011 годзе Зісер выступаў з апраўданнем цэнзуры ў інтэрнеце.

У 2013 годзе галоўны рэдактар сайта Хартыя'97 Наталля Радзіна абвінаваціла Юрыя Зісера ў супрацы з аўтарытарным рэжымам Лукашэнкі і атрыманні выгады ад прыняцця А. Лукашэнкам указа аб рэгуляванні інтэрнэту, паводле якога беларускім бізнесменам забаранілі мець хостынг за мяжой. Ю. Зісер, паводле Н. Радзінай, з’яўляўся ўладальнікам найбуйнейшай хостынгавай кампаніі ў Беларусі. У адказ Зісер прыгразіў прыцягнуць Радзіну да суда і заявіў, што беларускія хостынгавыя кампаніі, вымушаныя перанесці абсталяванне з Расіі ў Беларусь, самі пацярпелі ад згаданага ўказа.

У красавіку 2015 года з крытыкай Ю. Зісера выступіў А. Лукашэнка, які ў час паслання прэзідэнта да Нацыянальнага сходу звярнуўся да С. Шапіры: «Зісер гэты ваш непрыстойна сябе паводзіць... Я ж вас год таму прасіў усіх яўрэяў узяць пад кантроль. А Зісера мы ніяк не можам нармалізаваць».

Бібліяграфія
------------

* *Зиссер Ю. А.* Маркетинг on-line. — Минск: Издательство Гревцова, 2007. — 302 с.
* *Зиссер Ю. А. Мелещенко А. А.* Управление разработкой и продвижением программного обеспечения: Учебное пособие. — В 2-х частях. Часть I. Менеджмент. — Минск: БГУИР, 2002. — 163 с.
* *Зиссер Ю. А. Мелещенко А. А.* Управление разработкой и продвижением программного обеспечения: Учебное пособие. — В 2-х частях. Часть II. Маркетинг. — Минск: БГУИР, 2002. — 155 с.

Зноскі
------

1. ↑  Юрий Зиссер  (руск.)
2. ↑
3. ↑  Руководство Архівавана 23 лістапада 2010.  (руск.)
4. ↑
5. ↑  Рэйтынг беларускіх сайтаў. Агульны рэйтынг Архівавана 9 лістапада 2010.
6. 1 2  Памёр Юрый Зісер
7. ↑  euroradio.fm
8. ↑
9. ↑  Беларусы просяць пахаваць парэшткі Кастуся Каліноўскага ў Беларусі. Згодныя? — Hrodna.life, 24.09.2019
10. 1 2  Юрый Зісер: Ну вы ж усё разумееце (аўдыё) — Наша Ніва, 23.11.2011
11. ↑  https://baj.by/be/content/regulyavanne-baynetu-0
12. ↑  Беларусь: Сеть под контролем — Аналитический доклад о вызовах свободе слова в интернете в Беларуси — Index on Censorship, 2013
13. ↑  «Это собирательный тип белорусского бизнесмена!» — БелГазета, № 2 (827) 16 студзеня 2012 г.
14. 1 2  Юрый Зісер: Радзіна, я вас пасаджу! — Наша Ніва, 15.02.2013
15. ↑  Радзіна абвінаваціла Зісера ў карупцыі, Зісер прыгразіў судом — Еўрарадыё, 15.02.2013
16. ↑

Спасылкі
--------

* Блог Юрыя Зісера Архівавана 15 лістапада 2010.

|  |  |
| --- | --- |
| ⚙️   Нарматыўны кантроль | GND: 1238074626 |